《留侯祠》
清代·王昙

子胥鞭楚楚不绝，留侯入秦秦即灭。英雄为报一家仇，何苦漂流万人血。

胥不得佐太子建，良不得佐韩王成。不为赤松走，几为猛犬烹。

功人功狗两无益，徒受亭公谩骂名。张良不食谷，李泌不娶妻。

早欲祠黄石，何如老白衣。君不见五湖范蠡载西施，一舸鸱夷去已迟。

鲁连不忍秦皇帝，密铸亡秦一柄捶。

作者简介：（1760—1817）浙江秀水人，又名良士，字仲瞿，号蠡舟，昭明阁外史。乾隆五十九年举人。工画，好游侠，兼通兵家言，善骑射。少以任侠破家。其座主吴省钦荐其知兵，谓能作掌中雷。吴被斥，昙亦因此为士大夫所不齿。诗文奇肆，纵横万里。有《烟霞万古楼集》。